মেসি অল স্টার ম্যাচ খেলানোয় নির্বাসিত ৪ রেফারি!

ওয়েব ডেস্ক : গত ১৩ ডিসেম্বর কলকাতায় এসেছিলেন আর্জেন্তাইন তারকা ফুটবলার লিওনেল মেসি (Lionel Messi)। কিন্তু মেসির সেই সফর নিয়ে যুবভারতীতে বিশৃঙ্খলা তৈরি হয়েছিল। অন্যদিকে সেই ইভেন্ট উপলক্ষে আয়োজিত হয়েছিল মোহনবাগান মেসি অলস্টার (Mohun Bagan Messi All Star) এবং ডায়মন্ড হারবার মেসি অল স্টারের (Diamond Harbor Messi All-Star) ম্যাচ। কিন্তু সেই ম্যাচ পরিচালনার কারণে চার রেফারিকে নির্বাসিত করল আইএফএ (IFA)। নির্বাসিত করা হল ম্যাচ কমিশনারকেও। জানা যাচ্ছে, ওই রেফারিদের সঙ্গে যোগাযোগ করেছিলেন প্রাক্তন ফুটবলার তথা ডালহৌসির কোচ সুপ্রিয় দাশগুপ্ত। তাঁকেও তলব করেছে ফুটবল নিয়ামক সংস্থা।

মেসির কলকাতা সফরে প্রদর্শনী ম্যাচের আয়োজন করা হয়েছিল। সেই ম্যাচে রেফারির দায়িত্বে ছিলেন রোহন দাশগুপ্ত, দেবদত্ত মণ্ডল, নীলরতন সরকার এবং দেবব্রত নস্কর। অভিযোগ, এই ম্যাচ পরিচালনার জন্য প্রয়োজনীয় অনুমোদন নেওয়া হয়নি আইএফএ (IFA) ও রেফারি সংস্থার কাছ থেকে।

আরও খবর : আইপিএল-এ কোন মাঠে খেলবে RCB-RR? ডেডলাইন দিল BCCI

সেই অভিযোগেই ওই চার রেফারিকে তলব করা হয়েছিল। জানা যাচ্ছে, গত মঙ্গলবার হাজিরা দিয়েছিলেন রেফারি রোহন দাশগুপ্ত, দেবদত্ত মণ্ডল ও দেবব্রত নস্কর। আর বুধবার হাজিরা দেন নীলরতন সরকার ও ম্যাচ কমিশনার অপরুপ চক্রবর্তী। জানা যাচ্ছে, আইনশৃঙ্খলা না মানার জন্য চার রেফারিকে শাস্তি দেওয়া হয়েছে। ১ বছরের জন্য নির্বাসিত করা হচ্ছে রোহন দাসগুপ্তকে। বাকিদেরকে ৬ মাসের জন্য এবং ম্যাচ কমিশনারকেও ৬ মাসের জন্য নির্বাসিত করা হয়েছে।

আইএফএ সচিব অনির্বাণ দত্ত এ নিয়ে জানিয়েছেন, শাস্তি পাওয়ার কারণে তাঁরা আইএফএ পরিচালিত কোনও ম্যাচের সঙ্গে যুক্ত থাকবেন না এই রেফারিরা। অন্যদিকে, চার রেফারির সঙ্গে যোগাযোগ করেছিলেন প্রাক্তন ফুটবলার তথা ডালহৌসির কোচ সুপ্রিয় দাশগুপ্ত। তাঁকেও জিজ্ঞাসাবাদ করা হতে পারেও বলে খবর।